**Camp Rising Sun** (CRS) on kansainvälinen, uskonnollisesti tai poliittisesti sitoutumattoman säätiön ylläpitämä kesäleiri 14–16-vuotiaille nuorille. Leirejä on toiminnassa kaksi: pojille Red Hookissa New Yorkin osavaltiossa Yhdysvalloissa ja tytöille Clintonissa New Yorkin osavaltiossa Yhdysvalloissa. Aiemmin leiri toimi myös Stendisissä Tanskassa. Leiri ei maksa mitään, vaan leiriläisten odotetaan jakavan uutta oppimaansa tulevaisuudessa vastapalvelukseksi.

Järjestäjät
-----------

Camp Rising Sun -leirien järjestäjä ja rahoittaja on The Louis August Jonas Foundation -niminen, voittoa tavoittelematon säätiö, jonka kotipaikka on Doylestownissa Pennsylvanian osavaltiossa.

Historia
--------

Leirin syntytarina alkaa 1800- ja 1900-lukujen vaihteesta, jolloin newyorkilainen Louis August Jonas vaurastui huopatehtaansa menestyksestä kertyneen voiton turvin. 1920-luvulla Jonasin poika George E. "Freddie" Jonas oli perinyt suvun suuromaisuuden, ja halusi käyttää rahat humaaniin kokeiluun: hän perusti kesällä 1930 New Yorkin maaseudulle kesäleirin köyhille, mutta lahjakkaille ja lupaaville kaupunkilaispojille, joilla ei ollut taloudellisia mahdollisuuksia kehittää itseään.

Vuosien kuluessa leiri ja leiriläisten määrä kasvoivat. Leiri profiloitui entistä selkeämmin lahjakkaiden nuorten johtajuustaitoja ja humaania ajattelutapaa kehittäväksi ohjelmaksi. Leiriläisiä alettiin kutsua New Yorkin lisäksi muualtakin Yhdysvalloista, ja toisen maailmansodan jälkeen myös muualta maailmasta. Freddie Jonasin kuollessa vuonna 1978 Camp Rising Sun oli jo kasvanut suureksi instituutioksi, jota haluttiin laajentaa edelleen – leirikokemus haluttiin tarjota myös tytöille. Tyttöjen leiri avattiin vuonna 1989, noin 15 kilometrin päähän poikien leiristä.

Alumneja löytyy tällä hetkellä yli 5 000 ympäri maailman ja neljän vuoden välein järjestetään kansainvälisiä kokoontumisia yhteydenpidon ylläpitämiseksi.

Leiri
-----

CRS on seitsemän viikkoa kestävä kansainvälinen kesäleiriohjelma ja sinne valitaan noin 60 nuorta eri puolilta maailmaa. CRS-leirit kokoavat yhteen "nuoria lupauksia" ja "tulevaisuuden johtajia" eri puolilta maailmaa. Erilaisia kulttuurisia, etnisiä ja sosiaalisia taustoja edustavat nuoret oppivat kesän aikana paljon toisistaan ja samalla itsestään: leirillä opetellaan vastuullista ja monimuotoisuutta kunnioittavaa johtajuutta ruohonjuuritason yhteisöllisten kokemusten kautta. Ohjelma on monipuolista; yliopistoluentoja, vaellusta, musikaaleja tai esimerkiksi uusien kielien opettelua.

Alumnit Suomesta
----------------

Suomi tuli leiriohjelmaan mukaan vuonna 1946 ja alumneja on tällä hetkellä lähes sata. Suomessa uusien leiriläisten valinnasta huolehtii vapaaehtoisvoimin entisten leiriläisten eli alumnien yhdistys Camp Rising Sun Alumni Association of Finland (CRSAAF). CRSAAF hakee vuosittain yhtä kahdeksas- tai yhdeksäsluokkalaista tyttöä ja yhtä samanikäistä poikaa Yhdysvaltain-leirille. Tammi–helmikuussa järjestetään ensimmäinen hakukierros, jossa hakijat lähettävät kirjallisen hakemuksen. Parhaat hakijat kutsutaan ryhmä- ja henkilökohtaiseen haastatteluun – lopullinen valinta tehdään maaliskuun loppuun mennessä. Leirille lähdetään juhannuksen tienoilla, ja leiri päättyy elokuun puolessavälissä.

Suomea Camp Rising Sun -leireillä ovat edustaneet muun muassa kirjailija, professori Anselm Hollo (leirillä 1951), suurlähettiläs Jaakko Kaurinkoski (1952) ja MTK:n entinen puheenjohtaja Esa Härmälä (1970).

Lähteet
-------

1. 1 2  Berger, Joseph: Shaped by Camp, Alumni Fight to Prevent Its Move *NY Region*.  6.9.2015. The New York Times. Viitattu 23.11.2018. (englanniksi)
2. 1 2  Musso, Tony: Camp Rising Sun alumni gather to celebrate 85 years *News – Local*.  20.9.2015. Pough Keepsie Journal / USA Today. Viitattu 23.11.2018. (englanniksi)
3. ↑  LAJF: Meet the Staff *My View from Tent Hill*.  28.10.2016. The Louis August Jonas Foundation. Viitattu 23.11.2018. (englanniksi)
4. 1 2 3  Etusivu – tervetuloa! Camp Rising Sun Alumni Association of Finland. Viitattu 7.1.2008.
5. 1 2  Camp Rising Sun Louis August Jonas Foundation. Viitattu 22.5.2014. (englanniksi)
6. ↑  Rakkolainen, Jussi: Tämä nuori mies kirjoitti kahdeksan laudaturia *Kotimaa – Kirjoitukset*.  19.5.2017. Aamulehti. Viitattu 23.11.2018.
7. ↑  Lina-Lotta aloittaa lukion IB-linjalla *Opettaja.tv*. YLE. Viitattu 23.11.2018.
8. ↑  Anselm Hollo: Poet, translator and teacher *News – Obituaries*.  30.1.2013. The Independent. Viitattu 23.11.2018. (englanniksi)
9. ↑  Suomen CRS-edustajat Camp Rising Sun Alumni Association of Finland. Viitattu 23.11.2018.

Aiheesta muualla
----------------

* The Louis August Jonas Foundation
* Camp Rising Sun Alumni Association of Finland
* Camp Rising Sun Alumni Association of Finland Facebook-sivu
* Camp Rising Sun Facebook-sivu